ကျာ်မြဟ်၊ ပွိုင်ဍုင်

ပွိုင်ဍုင်ကျာ်မြဟ် () (Burmese: ကျိုက်မရောမြို့နယ်) ဝွံ ဒှ်ပွိုင်ဍုင် မနွံ ပ္ဍဲခရိုင်မတ်မလီု၊ ပ္ဍဲတွဵုရးဍုင်မန်၊ ကၟိန်ဍုင်ဗၟာတုဲ ဒတန်ရုင်သၟိင်ပွိုင်ဍုင် နွံပ္ဍဲ ဍုင်ကျာ်မြဟ်ရ။ ပွိုင်ဍုင်ကျာ်မြဟ်ဂှ် ဒက်ပ္တန်လဝ် နကဵု ဍုင် (၁) ဍုင်၊ အရာပ် (၄) ဂကောံကွာန် (၄၃)၊ ကွာန် (၁၅၈) ရ။ တုဲ ယၟုမြဟ်အိုတ် ကျာ်မြဟ် မဒှ်ကျာ်တၠညးဗညာထဴ (မိစဴဗု) မပလေဝ်လဟဵုလဝ် ပ္ဍဲကဵု သက္ကရာဇ် ၈၁၇ တုဲ ချူစၟတ်သမ္တီလဝ် နကဵုလိက်တၟအ်နွံရ။

ဒတန် ကေုာံ သမၠဲ
ပွိုင်ဍုင်ကျာ်မြဟ်ဂှ် နွံပ္ဍဲ ဍုင်မန်ဗၟာ လပါ်သၠုင်ကျာ၊ ခရိုင်မတ်မလီု။ ပွိုင်ဍုင်ကျာ်မြဟ်ဂှ် တန်တဴဒၟံင် ပ္ဍဲကဵု လေတ္တဳတွဒ်သမၠုင်ကျာ အကြာ ၁၆ ဒဳဂရဳ ၇ မိနေတ် ကဵု ၁၆ ဒဳဂရဳ ၃၄ မိနေတ်၊ လံင်ဂျဳတွဒ်ဗမံက် အကြာ ၉၇ ဒဳဂရဳ ၉ မိနေတ် ကဵု ၉၇ ဒဳဂရဳ ၅၀ မိနေတ်ရ။ သမၠဲပွိုင်ဍုင်ဂှ် နွံ ၅၁၁.၇၀ စတုရံတိုင်။ ပွိုင်ဍုင်ကျာ်မြဟ်ဂှ် ပယျဵုဆက်ဗွဲကဵု ဒိုဟ်ဗမံက် စုက်ပွိုင်ဍုင်ကအ်ကြိက် ကဵု ပွိုင်ဍုင်လှာဒကှ်၊ ဗွဲဒိုဟ်ပလိုတ် စုက် ပွိုင်ဍုင်မုဟ်ဍုင်၊ ဗွဲဒိုဟ်သၠုင်ကျာ စုက်ပွိုင်ဍုင်မတ်မလီု၊ ပွိုင်ဍုင်ဘာအင်၊ ဗွဲဒိုဟ်သၟဝ်ကျာ စုက်ပွိုင်ဍုင်လှာဒကှ် ရ။။

ပထဝဳ

တိ
တိဍာ် ပွိုင်ဍုင်ကျာ်မြဟ်ဂှ် လပါ်သၟဝ်ကျာဂှ် နွံၜဳဂျာင်တုဲ လဒေါဝ််ပွိုင်ဍုင်ဂှ် ၜဳကဍတ် (အတ္တရံ) ဒြေပ်တတ်အာတုဲ လပါ်ပလိုတ်ဂှ် နွံဒဵုခရမ် ရ။ ပွိုင်ဍုင်ကျာ်မြဟ်ဂှ် နွံဒၟံင် လတူဗလးၜဳ ၁၈ ပေ။

ဍာ်
ပ္ဍဲပွိုင်ဍုင်ကျာ်မြဟ်ဝွံ ဒှ်ပွိုင်ဍုင် မနွံကဵု ၜဳ၊ ကြုင်ဂမၠိုင်တုဲ ၜဳ၊ ကြုင် မၞိဟ်မတီဂၠိုင်ဂှ် ၜဳကဍတ်၊ ၜဳဂျာင်၊ ကြုင်ဂမိ၊ ကြုင်သၞေဟ်သြောအ်။ ၜဳကဍတ် ကဵု ၜဳဂျာင်ဂှ် က္ၜင် ကေုာံ ဂၠုင်ဇမၞော်အာကၠုင်ဂွံရ။

ရာသဳဥတု
ပွိုင်ဍုင်ကျာ်မြဟ်ဂှ် ဒှ်ဒေသဂမ္တဴမွဲတုဲ အခိင်ကညင် ကတဴအိုတ် ဂမ္တဴ စိုပ်စဵု ၃၇.၁C° တုဲ အခိင်ဂံက် ဂမ္တဴသဝ်အိုတ် နွံ ၁၆.၀C° ရ။ ပ္ဍဲသၞာံ ၂၀၁၈ဂှ် လၟိဟ်တ္ၚဲ ဗြဲမဂူ ပွိုင်မွဲသၞာံ နွံ (၁၂၀) တ္ၚဲတုဲ လၟိဟ်လယိုင်ဍာ်ဗြဲ နွံ ၂၂၂,၅၇ ၝောအ်တဲရ။

လၟိဟ်မၞိဟ်
အတိုင်စရင်လၟိဟ်မၞိဟ်သၞာံ ၂၀၁၉ မ္ဂး ပ္ဍဲပွိုင်ဍုင်ကျာ်မြဟ်ဂှ် မၞိဟ်နွံ ၂၂၈၃၅၈ တၠ။ ပ္ဍဲဂှ် ဂကူကရေင် ၄၇၂၃၀ (၂၀%) တၠ၊ ဂကူမန် ၁၀၉၄၂၆ တၠ (၄၈.၁၉%)၊ ဂကူဗၟာ ၂၉၀၄၇ တၠ (၁၃.၂၄%)၊ ဂကူယခေင် ၆ တၠ (၀.၀၁%)၊ ဂကူသေံ ၁၁၂၆ တၠ (၀.၄၇%)၊ ဂကူသအာင် (ကြုက်/ဂလာ) ၄၁၅၂၂ (၁၉.၀၂%)။ မၞိဟ်ရှ်ေသှ်ေဗုဒ္ဓဘာသာဂှ် နွံ ၁၈၆၈၃၅ တၠ၊ ခရေတ်ယာန် ၁၀၀၂ တၠ၊ ဟိန္ဒူ ၃၂၁ တၠ၊ အေတ်သလာမ် ၄၀၁၉၉ တၠ။

ပရေင်ပိုန်ဒြပ်
မၞိဟ်ဗွဲမဂၠိုင် ပ္ဍဲပွိုင်ဍုင်ကျာ်မြဟ်ဂှ် ကၠောန်ကမၠောန်ဂူဗၜိုတ် ဂၠိုင်ရ။ တိဗ္ၚ မတဵုသြောအ် နွံ ၅၄၃၆၁ ဨက၊ တိကၠအ် နွံ ၉၁၈၁၈ ဨက။

ပရေင်ပလံင်ဗစိုပ်
တရဴကျာ ပ္ဍဲပွိုင်ဍုင်ကျာ်မြဟ် ဟွံမဲ၊ တုဲ တရဴတိုက် နွံဂၠံင်ကွဳပၟတ် မဒြေပ်ဒၟံင် မတ်မလီု-ကျာ်မြဟ်၊ ကျာ်မြဟ်-ဆုကၠ၊ မုဟ်ဍုင်-ဗြဝတဳ၊ တၟအ်ဗြဴ-ကျာ်ပိ၊ ကြေဝ်ဏာ-ကုန်ကျာ်၊ ကလိုင်ကနာင်-ကျောက်တစ်လုံး။

ဍုင် ကေုာံ ကွာန် ပ္ဍဲ ပွိုင်ဍုင်ကျာ်မြဟ် 
ပွိုင်ဍုင်ကျာ်မြဟ်ဝွံ ဒက်ပတန်လဝ် နကဵု နကဵု ဍုင် (၁) ဍုင်၊ အရာပ် (၄) ဂကောံကွာန် (၄၃)၊ ကွာန် (၁၅၈) ရ။

နိဿဲ 

ကဏ္ဍ:ပွိုင်ဍုင်ဇြပ်ဗု